A BIZOTTSÁG HATÁROZATA
(2006. szeptember 15.)
a 2005/393/EK határozatnak a kéknyelvbetegséggel kapcsolatos korlátozás alá tartozó körzetek tekintetében történő módosításáról
(az értesítés a C(2006) 4132. számú dokumentummal történt)
(EGT vonatkozású szöveg)
(2006/633/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a kéknyelvbetegség elleni védekezésre és felszámolására vonatkozó külön rendelkezések megállapításáról szóló, 2000. november 20-i 2000/75/EK tanácsi irányelv (1) és különösen annak 6. cikke (1) bekezdésének második albekezdésére, 8. cikke (2) bekezdésének d) pontjára és a 9. cikke (1) bekezdésének c) pontjára, illetve a 19. cikk harmadik bekezdésére,
mivel:
(1)
A 2000/75/EK irányelv megállapítja a kéknyelvbetegség elleni védekezésre és felszámolására vonatkozó külön szabályokat és rendelkezéseket, ideértve védő- és megfigyelő körzetek létrehozását és annak megtiltását, hogy az állatok elhagyják ezeket a körzeteket.
(2)
A kéknyelvbetegséggel kapcsolatos védő- és megfigyelő körzetekről, illetve az ezen körzetekből vagy ezen körzeteken keresztül történő szállításokra alkalmazandó feltételekről szóló, 2005. május 23-i 2005/393/EK bizottsági határozat (2) rendelkezik azoknak az átfogó földrajzi térségeknek a kijelöléséről, amelyekben a tagállamoknak a kéknyelvbetegséggel összefüggésben védő- és megfigyelő körzeteket (a továbbiakban: „korlátozás alá tartozó körzetek”) kell létrehozniuk.
(3)
A Bizottság a 2006/591/EK határozattal a kéknyelvbetegség kitöréséről az illetékes holland, a német és belga hatóságok által küldött értesítéseket követően létrehozott korlátozás alá tartozó körzetek kijelölés tekintetében módosította a 2005/393/EK határozatot.
(4)
2006. augusztus 31-én, illetve szeptember 5-én Franciaország és Németország a kéknyelvbetegség újabb megerősített eseteiről tájékoztatta a Bizottságot. Ezen új megállapítások fényében a 2005/393/EK határozatot a korlátozás alá eső körzet (beleértve az érintett térséget is) módosítása érdekében módosítani kell.
(5)
Az érintett tagállamok által a betegség terjedésének megakadályozására tett intézkedések figyelembevételével a betegségre fogékony állatoknak a megfigyelési körzetbe irányuló mozgását az érintett illetékes hatóságok felügyelete alatt lehet megengedni.
(6)
Az illetékes holland hatóság kérésére kisebb változtatásokra van szükség a Hollandiát érintő korlátozás alá eső körzetek kijelölésében.
(7)
A betegség továbbterjedésének megakadályozására ezt a határozatot sürgősséggel kell végrehajtani.
(8)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2005/393/EK határozat a következőképpen módosul:
1.
A 2. cikk helyébe a következő szöveg lép:
„2. cikk
A korlátozás alá eső körzetek kijelölése
A korlátozás alá eső körzeteket az I. mellékletben A, B, C, D, E és F körzetként felsorolt átfogó földrajzi térségeken belül kell kijelölni.
A korlátozás alá eső körzetek esetében a kilépési tilalom alól kizárólag a 3., 4., 5. és 6. cikkel összhangban adható mentesség.
A korlátozás alá eső E körzet esetében a kérődző állatfajok élő egyedeinek Spanyolország és Portugália közötti mozgására az érintett illetékes hatóságok engedélyével, kétoldalú megállapodás keretében kerülhet sor.
A korlátozás alá eső F körzet esetében a kéknyelvbetegségre fogékony állatfajok élő egyedeinek, illetve spermájának, petesejtjeinek és embrióinak mozgását meg kell engedni. Azoknak a tagállamoknak az esetében azonban, amelyek megfigyelési körzetet hoztak létre, a körzetbe irányuló mozgásokra kizárólag a rendeltetési hely illetékes hatóságának jóváhagyásával kerülhet sor.
A rendelet nem alkalmazandó ugyanakkor a 2006. május 1. előtt begyűjtött vagy létrehozott spermára, petesejtre, illetve embrióra.”
2.
A 2a. cikk helyébe a következő szöveg lép:
„2a. cikk
Mentesség a 20 km-es körzeten belüli mozgáskorlátozás alól
A 2000/75/EK irányelv 6. cikke (1) bekezdésének c) pontjától eltérve az alábbi állatok mentesülnek a 20 km-es zónán belüli mozgás korlátozása alól:
-
az illetékes állat-egészségügyi hatóság jóváhagyásával a közvetlenül vágásra szánt állatok,
-
a 20 km-es körzeten belüli gazdaságba szánt állatok,
-
a származási és a rendeltetési hely illetékes állat-egészségügyi hatóságai által megszabott állat-egészségügyi feltételek jóváhagyása esetén, illetve azok alapján (ez minimálisan a betegség terjesztőinek támadásai elleni védelmüket biztosító körülményeket jelenti) a korlátozás alá eső körzetben lévő gazdaságba szánt állatok.”
3.
Az I. melléklet szövege ezen határozat mellékletével összhangban módosul.
2. cikk
Ezt a határozatot az Európai Unió Hivatalos Lapjában való kihirdetését követő naptól kell alkalmazni.
3. cikk
Ennek a határozatnak a tagállamok a címzettjei.
Kelt Brüsszelben, 2006. szeptember 15-én.